燉煌太守後庭歌
作者：岑參
朝代：唐

paragraphs: 燉煌太守才且賢，郡中無事高枕眠。
太守到來山出泉，黃砂磧裏人種田。
燉煌耆舊鬢皓然，願留太守更五年。
城頭月出星滿天，曲房置酒張錦筵。
美人紅妝色正鮮，側垂高髻插金鈿。
醉坐藏鉤紅燭前，不知鈎在若箇邊。
爲君手把珊瑚鞭，射得半段黃金錢，此中樂事亦已偏。